**OBRAZLOŽENJE ŠESTIH IZMJENA I DOPUNA PRORAČUNA**

**GRADA NOVSKE ZA 2019. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE PRIHODA I RASHODA**

Šestim Izmjenama i dopunama Proračuna iskazano je povećanje proračuna za 7,5 % ili 8.048.033,00 kn tako da plan proračuna iznosi 114.715.745,00 kn.

Dana 2. listopada 2019. godine potpisan je s Agencijom za plaćanja u poljoprivredi, ribarstvu i ruralnom razvoju Ugovor o financiranju projekta *Rekonstrukcija i opremanje društveno- kulturnog centra i dječje igraonice u društvenom domu naselja Rajić* zbog čega su predložene šeste Izmjene i dopune Proračuna za 2019. godinu.

Planiranjem sredstava u proračunu u iznosu od 6.637.000,00 kn omogućeno je provođenje izmjena i dopuna plana nabave, a s tim u vezi i provođenje postupka nabave. Projekt se u 100%-tnom iznosu financira iz sredstava pomoći.

Osim planiranja sredstava za realizaciju projekta rekonstrukcije društvenog doma u Rajiću, ovim izmjenama otvoren je novi projekt u Upravnom odjelu za društvene djelatnosti, pravne poslove i javnu nabavu pod nazivom *Dom izvan doma* koji će se u 100%-tnom iznosu financirati iz sredstava pomoći u omjeru 85%:15%, EU sredstva/nacionalno učešće. Vrijednost projekta iznosi 1.411.033,00 kn. Ovim projektom želi se povećati svijest lokalnog stanovništva o udomiteljstvu s ciljem postizanja većeg broja udomiteljskih obitelji. Ciljne skupine projekta su djeca i mladi bez odgovarajuće roditeljske skrbi, članovi obitelji djece i mladih, stručnjaci koji rade s pripadnicima ciljnih skupina.

U skladu s gore navedenim, na prihodovnoj strani proračuna na kontima skupine 63 iskazano je povećanje prihoda za 8.048.033,00 kn. Na rashodovnoj strani proračuna iskazano je povećanje rashoda na kontima skupine 45 rashodi za dodatna ulaganja na nefinancijskoj imovine za 6.637.000,00 kn za projekt rekonstrukcije društvenog doma u Rajiću, a ostale promjene na kontima skupine 31, 32, 36 i 42 odnose se na stavke troškovnika projekta *Dom izvan doma*.